Næste foredrag var med Katarriina Mäki PhD og handlede om at få længere livslængde ved hjælp af EBV (estimated breeding values).

Dette går simpelthen ud på, at man i Finland har samlet mange data om hundene, og ved hjælp af disse prøver at udregne, hvordan hundens livslængde kan blive. Man har samlet informationer om, hvilke sygdomme, hunden kan få, og hvilke de dør af, og man tager også ind, hvad hundens slægtninge er døde af. Selv miljøfaktorer tages med. Med al den fænotypiske information laver man et index. Hun mener f.eks., at HD E næsten er væk på grund af disse udregninger.

Man har samlet alder og dødsårsag for Bernere siden 1995 og har nu 2924 hunde i databasen. Tæverne blev i gennemsnit 8,4 år, hannerne 7,7.

Hun mente, arveligheden på HD er 35 % og ED 25 %. De havde planer om at forlange dyrlægeattester med dødsårsagerne og ikke nøjes med spørgeskemaer til ejerne.

Næste foredrag var med Brenda Bonett, dyrlæge og professor i epidemiologi. Brenda fortalte om "International Partnership for Dogs", IPFD. IPFD blev søsat på et arrangement i Dortmund i februar i år. Formålet er simpelthen en dataindsamling, der kommer til at foregå over hele verden om alle hunde (og katte). Et storstilet projekt, som nettet gør muligt. Der er mulighed for forskellige fora, f.eks. genetikere, dyrlæger og opdrættere, som her kan diskutere deres erfaringer og resultater. Bagved står en lang række landes kennelklubber og Agria forsikring.

Brenda fortæller, at opmærksomheden på hundes sundhed fik et vældigt skub, da BBC-programmet om synringomelia ved Cavalier King Charles Spaniels blev vist på TV verden over i 2008.

Omkring Berner Sennen har IPFD lavet statistik over levealder, og hun understreger vigtigheden af at kortlægge racens værste og almindeligste problem og tage stilling til arvelighed og strategi for at komme problemet til livs, uden at det bliver på bekostning af andre problemer i racen. Det er her, de kommer ind med mulighed for samarbejde og at kunne lære af hverandre.

Brenda fortalte, at Facebook og sociale medier havde en enorm indflydelse på, hvad der blev anset for vigtigt at koncentrere sig om, og at dette jo kunne være både godt og skidt. Det var jo godt med samarbejde; men vi skulle forberede os på, at der allerede nu var mange tests for diverse sygdomme, og at der ville komme mange flere. Nogle nyttige, andre var spild af tid og penge. Der var allerede nogle lande, f.eks. Rusland, hvor mange opdrættere fik testet for sygdomme, som aldrig forekom i racen. Ikke alle testene var validerede, så man skulle bruge sin sunde fornuft, hvis man ikke ville risikere at smide penge ud til en masse unødigt. Ved at teste for sygdomme, som måske nok kan påvises, men aldrig bryder ud, mindskes genpoolen, hvis disse hunde på grund af en positiv test udelukkes for avl.

Brenda sluttede med at vise adressen dogwellnet.com. Næste møde foregår i 2016 i Frankrig, hvis nogle er interesserede.

Efter en tiltrængt frokost fortsætter Kirsi Sainio med at fortælle om den finske kennelklubs hjælp til opdrættere deroppe.

Kirsi Sainio starter med stolt at fortælle, at den finske kennelklub er nordens ældste (fra 1889), da den svenske er få måneder yngre. Hun gennemgår nogle avlsregler og kommer også ind på testene: At vi vil blive bombarderet med dem i fremtiden. Hun ønsker mere samarbejde mellem de forskellige kennelklubber - primært i Norden - og ønsker fælles avlsregistre og sundhedsregistre. Dette bliver mere og mere vigtigt, eftersom avlsarbejdet udvides over grænserne. Igen her høres ønsket om samarbejde og information over grænserne. De har nu en åben database på engelsk/finsk/svensk over HD/AD for 60 racer: jalostus.kennelliito.fi Den skulle svare til vores Hundedatabasen.

Efter Kirsi Sainio kom Dr. Benoit Hedan fra Frankrig og fortalte om de sidste nye resultater fra Rennes.

De forsker stadig videre med deres test, som måler mængden af anlæg for at udvikle eller nedarve HS. Flere andre kræftsygdomme har også rod i de samme anlæg. Der er ikke mange genetiske tests, der er nået så langt i validering og undersøgelser, som den franske HS-test, mener professor Brenda Bonett, dyrlæge og professor i epidemiologi.

Benoit startede med at fortælle, at de havde sporet i hvilke kromosomer anlæggene for HS findes, og det har man fundet ved at studere hunde fra samme familie. Det var især et bestemt kromosom, som havde indflydelse; men der var flere, der spillede sammen.

På grund af kræftsygdomme lever bernerne ikke så længe som forventeligt efter deres størrelse, og derfor er det vigtigt avlsmæssigt at arbejde strategisk mod disse kræftsygdomme. Forskningen har vist, at det kun er berner sennen ud af de fire sennenracer, der får HS.

Benoit forklarede også, at det er forskellige kromosomer, man fokuserer på i den franske og i den tyske test. Derfor kan resultaterne blive forskellige. Der undersøges for forskellige markører. Benoit anbefaler, at man følger hundene og danner sig sin egen mening.

Benoit fortæller, at tumoren er vældigt aggressiv, og at den breder sig hurtigt. Der er stadig ingen behandling mulig. Man efterprøver en medicin; men den er dyr og udsætter kun døden 1-6 måneder.

Flatcoated retriever har også denne kræftform; men underligt nok rammes den med knuder i huden, som let opdages og som regel kan fjernes, inden kræften når at sprede sig. Ved bernerne optræder tumorerne gerne i de indre organer, hvor de ikke er lette at opdage i tide. Det er tit milt og lunger, der angribes, og så spredes sygdommen gennem lymfesystemet. Klingeborn spurgte Benoit om, hvorfor der er denne forskel mellem de to racer. Benoit mente, det skyldes forskelle i,i hvilke kromosomer anlægget ligger. Og han mener, det kun er toppen af et isbjerg, vi har set. Der kommer meget mere frem, når de får forsket videre.

Det har kunnet lade sig gøre at få valideret denne test, fordi primært den franske klub har bidraget med enormt meget materiale (blod- og vævsprøver fra syge og raske hunde), og at mange blodprøver er sendt hertil fra hele Europa og USA, så HS-pretesten er nu valideret for Europa og USA. Den franske formand, Joelle Bardet, har været med på sidelinjen siden starten i 2002.

Valideringen foregår ved at se på et vist antal prøver fra syge bernere og fra raske bernere over 10 år, hvor man regner med, at de ville være gået til, hvis de havde anlæg for sygdommen. De deler hundene op i tre grupper, hvor A har lavest risiko for at udvikle sygdommen, B er neutral og C har høj risiko. Ved angrebne bernere lå 6,25 % i A, 33,75 i B og60 % i gruppe C. Af de raske bernere over 10 år var fordelingen anderledes: 30,16 % i A, 47,62 % i B og 22,22 % i C. Dette viser så, at alle bernere har risiko for at dø af HS, men risikoen er forskellig alt efter, hvilken gruppe den tilhører.

Fra 2012 har Antagene testet 757 bernere med ukendt fænotype. Her er fordelingen 22 % A, 44,4 % B og 33 % C. af 32 testede raske bernere over 10 år, så ligger 46,9 % i A, 37,5 % i B og 15,6 % i C. Så en C-hund kan altså sagtens blive en gammel hund. (Over 10 år!)

I samarbejde med den franske klub har man testet 112 hvalpe fra 18 kuld i forskellige kombinationer. Det viser sig, at A+A kan give C-afkom, ligesom C+C kan give A-afkom. Dette viser, at alle bernere bærer anlæg for HS, men altså ikke lige stærkt. Det er bare svært at forudse, hvordan disse anlæg mødes i de forskellige kombinationer.4 af kuldene er C+C-kombinationen. Det er ikke nemt at få en A-hvalp her, men muligheden er der. 4,5 % af disse hvalpe havnede i gruppe A, 41 % i B hvor C dog var størst med 54,5 %.2 kuld med ialt 23 hvalpe var B+C. Her var 4,4 % A, 43,5 % B 0g 52,1 % C. Grundlaget er stadig småt, men det viser dog en tendens.

6 kuld med 29 hvalpe var A + C. Her var fordelingen 7 % A, 58,5 % B og 34,5 % C.

Fordelingen i kuldene kunne variere meget.

Nu er de ved at udvikle et værktøj: HSIMS (Histiocytic Sarcoma Index Mate Selection)for at kunne beregne fordelingen i procent ved en kombination af to bestemte HS-pretestede forældredyr.

Det er så vigtigt for racens sundhed, at man ikke udelukker avlsdyr med C i pretesten, for det drejer sig faktisk om 30 % af populationen, og ellers formindsker man genpoolen.

Brenda Bonett roser Antagene for at have valideret. Hun mener, forskerne bør være mere sikre, før de tilbyder tests.

Næste punkt på dagsordenen er Martha Cehrs fra Schweiz, der er formand for Berner International Working Group, BIWG.

Martha resumerer, hvad vi har haft oppe på vort møde nogle dage før. Vores æresgæst har været Brenda Bonett, der har set BIWG og Bernergarde som forbilleder for IPFD. Martha opfordrer til, at man får skrevet ind på vore sider, så der sker lidt mere. Der er for megen passivitet.

Vi vil gerne have flere lande med, hvor vi ved, der er mange flittige opdrættere: Estland, Tjekkiet osv.

Sidste mand er professor Hannes Lohi, som fortæller om genetisk forskning og testning ved hunde incl. Berner Sennen.

Lohi fortæller, at man i Finland har en DNA-bank, hvor man med forskningen ikke kun hjælper syge hunde, men også humanmedicinen. Bl.a. på områder som epilepsi og ADHD. De har udviklet en gentest, der hedder MyDogDNA. De har en kæmpe genbank med prøver fra forskellige hunde med forskellige symptomer. De ville jo også så gerne have flere prøver ind, og man kunne få svar på sin blodprøve for det ene eller det andet for ca 100 Euro.

En lang dag, hvor vore hjerner til tider virkelig var på overarbejde, var forbi, og snakken fortsatte i hjørnerne og ved middagsmaden.